Ekhvan johtoryhmään muutoksia

Etelä-Karjalan hyvinvointialueen (Ekhva) johtoryhmään on tulossa muutoksia kesän aikana. Hoitotyönjohtaja Kirsi Leino on ilmoittanut jäävänsä eläkkeelle 1.10 alkaen. Hän tekee ennen lomiaan viimeisen työpäivän 16. toukokuuta. Sijaisjärjestelyistä ja viran täyttämisestä tiedotetaan myöhemmin.

Henkilöstöjohtaja Nina Holopainen on niin ikään irtisanoutunut Ekhvan palveluksesta.

- Olen paluumuuttanut pysyvästi Kiteelle, jossa perheemme ykköskoti on sijainnut jo pitkään. Kymmenen reissuvuoden jälkeen haluan rauhoittaa elämääni, Holopainen perustelee irtisanoutumistaan.

Hän on lupautunut työskentelemään Ekhvan palveluksessa vielä heinäkuun loppuun, jotta muutos tapahtuu hallitusti. Henkilöstöjohtajan virkaa esitetään laitettavaksi julkiseen hakuun.

-Meiltä lähtee nyt kaksi timanttista osaajaa. Heidän panoksensa on ollut hyvin merkityksellinen hyvinvointialueen ensimmäisten vuosien aikana, hyvinvointialuejohtaja Sally Leskinen toteaa.

Lisätietoja:

Sally Leskinen, hyvinvointialuejohtaja, sally.leskinen@ekhva.fi, p. 0400 497418